Document ID: 31988R2808

*****
ΚΑΝΟΝΙΣΜΟΣ (ΕΟΚ) αριθ. 2808/88 ΤΗΣ ΕΠΙΤΡΟΠΗΣ
της 9ης Σεπτεμβρίου 1988
για τροποποίηση του κανονισμού (ΕΟΚ) αριθ. 2677/85 περί λεπτομερειών εφαρμογής του καθεστώτος ενισχύσεως στην κατανάλωση ελαιολάδου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2210/88 (2), και ιδίως το άρθρο 11 παράγραφος 8,
Εκτιμώντας:
ότι ο κανονισμός (ΕΟΚ) αριθ. 3089/78 του Συμβουλίου της 19ης Δεκεμβρίου 1978 περί θεσπίσεως γενικών κανόνων που αφορούν την ενίσχυση στην κατανάλωση του ελαιολάδου (3), όπως τροποποιήθηκε τελευταία από τον κανονισμό (ΕΟΚ) αριθ. 3461/87 (4), προβλέπει, στο άρθρο 7, ότι τα κράτη μέλη καθιερώνουν σύστημα ελέγχου για να εξασφαλίζεται ιδίως η αντιστοιχία μεταξύ της ποσότητας ελαιολάδου για την οποία ζητήθηκε η ενίσχυση και της ποσότητας για την οποία μπορεί να χορηγηθεί ενίσχυση· ότι σε περίπτωση αμφιβολίας ως προς την ορθότητα των αιτήσεων τα κράτη μέλη πρέπει να εγκρίνουν τα κατάλληλα μέτρα προκειμένου να εξακριβώνεται η ακρίβεια των στοιχείων· ότι, για το σκοπό αυτό, μπορεί να είναι σκόπιμο να γίνουν έρευνες μεταξύ των προμηθευτών των επιχειρήσεων συσκευασίας·
ότι η εξακρίβωση δεν μπορεί να έχει σαν αποτέλεσμα την αναστολή της πληρωμής για κάθε αίτηση που εκκρεμεί και προέρχεται από τον ίδιο αιτούνται· ότι, μεριμνώντας για καλή διοικητική διαχείριση, πρέπει να προσδιοριστούν οι συνθήκες με τις οποίες μπορεί να ανασταλεί η πληρωμή της ενισχύσεως· ότι είναι σκόπιμο να προσδιοριστεί επίσης σε ποια περίπτωση μπορεί να αποσυρθεί η έγκριση της επιχείρησης· ότι, ως εκ τούτου, πρέπει να τροποποιηθεί ανάλογα ο κανονισμός (ΕΟΚ) αριθ. 2677/85 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3682/87 (6)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 12 του κανονισμού (ΕΟΚ) αριθ. 2677/85 τροποποιείται ως εξής:
1. Στην παράγραφο 1, το τρίτο εδάφιο αντικαθίσταται από το ακόλουθο κείμενο:
«Σε περίπτωση αμφιβολίας όσον αφορά την ακρίβεια των στοιχείων που εμφαίνονται στην αίτηση ενισχύσεως, γίνεται εξακρίβωση της χρηματοδοτικής λογιστικής του αιτούντος και, κατά περίπτωση, διενεργούνται συμπληρωματικοί έλεγχοι μεταξύ των προμηθευτών καθώς και των εμπορευόμενων στους οποίους παραδίδεται το συσκευασμένο έλαιο. Στην περίπτωση αυτή, το κράτος μέλος αναστέλλει την πληρωμή της ενισχύσεως για την ποσότητα ελαιολάδου που αποτελεί αντικείμενο της εξακριβώσεως και εγκρίνει κάθε μέτρο που απαιτείται για να εξασφαλίζεται η κάλυψη των ενισχύσεων που ενδέχεται να προκύψουν ότι έχουν αχρεωστήτως καταβληθεί καθώς και η πληρωμή ενδεχόμενων προστίμων. Το κράτος μέλος μπορεί επίσης να αποφασίσει να αποκλείσει τον αιτούντα από το δικαίωμα της πληρωμής της ενισχύσεως υπό μορφή προκαταβολής για τις επόμενες αιτήσεις ενισχύσεως. Στην περίπτωση που λαμβάνεται τέτοια απόφαση, το κράτος μέλος προβαίνει, σε προθεσμία 150 ημερών μετά την υποβολή της αίτησης ενίσχυσης, στη διενέργεια των ελέγχων που είναι αναγκαίοι για τη χορήγηση της ενίσχυσης.»
2. Η παράγραφος 6 αντικαθίσταται από το ακόλουθο κείμενο:
«6. Όταν διαπιστωθεί ότι η αίτηση της ενισχύσεως αφορά ποσότητα μεγαλύτερη από εκείνη για την οποία είχε αναγνωριστεί το δικαίωμα στην ενίσχυση, το κράτος μέλος αποφασίζει αμελλητί να αποσύρει την έγκριση για μια καθορισμένη περίοδο λαμβάνοντας υπόψη τη σοβαρότητα της παραβάσεως, με την επιφύλαξη άλλων ενδεχομένων κυρώσεων.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Σεπτεμβρίου 1988.

Labels: 19
3
17
4